**MNB azonosító: AL12**

**Módszertani útmutató**

Az NHP Zöld Otthon Program keretében a lakossági ügyfeleknek nyújtott hitelek adatai

**I. A tábla adattartalma, beküldési határidő**

1. Az NHP Zöld Otthon Programban részt vevő adatszolgáltató az NHP Zöld Otthon Program keretében az MNB felé fennálló bármely tartozása megszűnéséig köteles adatot szolgáltatni. A 2021. október 4-én indult NHP Zöld Otthon Programban (a továbbiakban: NHP ZOP) az MNB által refinanszírozásra kerülő lakossági ügyfélnek (a továbbiakban: Adós) az MNB-vel kötött Keretszerződés és az annak részét képező Terméktájékoztató szerinti feltételekkel nyújtott hitel (a továbbiakban: Lakáshitel) adatait, valamint a Lakáshitel korábban jelentett adataiban beállt minden változást jelenteni kell. Az NHP ZOP-ban közvetett úton, ún. ernyőbankon keresztül részt vevő hitelintézet által nyújtott Lakáshitel adatairól az MNB-vel kötött Keretszerződés alapján ernyőbanki szerepet betöltő hitelintézet teljesít adatszolgáltatást.

2. Az NHP ZOP keretében az MNB-től refinanszírozni kért Lakáshitelek adatai első alkalommal legkésőbb a refinanszírozási hitel kívánt első folyósítási napját megelőző munkanapon a VIBER üzemidő kezdete (reggel 8 óra) és 15 óra között küldhetők be[[1]](#footnote-2). A korábban jelentett adatokban beállt változások tekintetében az adatszolgáltatás határideje – az egyes oszlopok tartalmára vonatkozó 7. pont eltérő rendelkezése hiányában – a változás adatszolgáltató által előre ismert napján 15 óra.

3. A kiváltott hitelre vonatkozó adatot [ea)-em) oszlop] jelenteni – az egyes oszlopok tartalmára vonatkozó 7. pont eltérő rendelkezése hiányában – abban az esetben kell, ha 1) a Lakáshitel az NHP ZOP keretében nyújtott Lakáshitelt vált ki (a továbbiakban: NHP-hitelkiváltás), vagy 2) a Lakáshitel állományátruházás keretében került átvételre. Az állományátruházás keretében átvett Lakáshitelről teljesített adatszolgáltatásban a kiváltott hitel adataira vonatkozó ea)-em) oszlopban feltüntetendő adatok az átvett NHP ZOP-os Lakáshitel adataiként értelmezendők. Amennyiben a kiváltott hitelre vonatkozóan jelentendő adatok egyéb forrásból – az adatszolgáltató saját nyilvántartása, az adatszolgáltató által hozzáférhető egyéb nyilvántartások, így különösen a központi hitelinformációs rendszer – nem állnak az adatszolgáltató rendelkezésére, ezen adatok vonatkozásában az adatszolgáltatásnak a Lakáshitelt felvevő Adós nyilatkozatán kell alapulniuk.

4. Időpontra vonatkozó adat esetén az adatot ÉÉÉÉ.HH.NN formátumban szükséges megadni.

5. A szám formátumban megadott (numerikus) oszlopokban formázás [üresen hagyott karakter (<space>), pont („.”), vessző („,”) és pontosvessző („;”)] nem alkalmazható, így azokban csak egész szám szerepelhet, elválasztó karakterek nélkül. Egyik oszlopban sem szerepelhet „;” karakter.

6. A kódot tartalmazó oszlopokban a kód mellett üresen hagyott karakter (<space>) nem alkalmazható.

7. Az egyes oszlopok tartalma:

aa) Az adatszolgáltatás típusa attól függ, hogy az adatszolgáltató az MNB-nek 1) újonnan nyújtott Lakáshitel adatairól küld első alkalommal adatot (ide nem értve az NHP-hitel kiváltás keretében nyújtott Lakáshiteleket), vagy 2) a Lakáshitel korábban már megadott adataiban beállt változást jelenti, vagy 3) NHP-hitel kiváltásról küld első alkalommal adatot, vagy 4) állományátruházás keretében átvett Lakáshitelről küld első alkalommal adatot. A kódlista szerint kell kitölteni. Az oszlop kitöltése kötelező. Az oszlopban jelentendő adat terjedelme 1 karakter. Az oszlop a kódlista szerinti I (Insert), A (NHP-hitel kiváltás), és P (Állományátruházás) értéket egy lakáshitelre [a ca) oszlopban szereplő hitelazonosítónként] csak egyszer vehet fel. Ha az adatszolgáltató a Lakáshitel adataiban beállt változásról teljesít adatszolgáltatást, az oszlopban a kódlista szerinti U (Update) értéket kell szerepeltetni. Akkor is U értéket kell szerepeltetni, ha nem történt tényleges változás a hitel adataiban, hanem egy korábban hibásan beküldött mező javítására kerül sor; ebben az esetben azonban a cq) oszlopban fel kell tüntetni az ott megadott módon a javítás tényét (JAV) és az érintett mező kódját. Egy adott Lakáshitel vonatkozásában az oszlop U értéke esetén adatszolgáltatást kell teljesíteni mindazokra az oszlopokra vonatkozóan, amelyek értékében változás áll be, a változással nem érintett oszlopokban pedig a legutóbb megküldött adatokat kell változatlanul jelenteni.

A II.1. pont táblázata tartalmazza, hogy mely oszlopok esetén van lehetőség Update típusú adatszolgáltatást beküldeni.

Inaktiválás: azok a Lakáshitelek, amelyek késedelme meghaladja a 120 napot az MNB állományában inaktiválásra kerülnek, és automatikusan csökkentik a hitelintézet lehívható hitelkeretét. Inaktív státuszban lévő lakáshitelre Update típusú adatszolgáltatást nem fogad be az MNB.

ab) Ebben az oszlopban kell feltüntetni, hogy az adatszolgáltató a Lakáshitel refinanszírozását az NHP ZOP keretében kéri az MNB-től. A kódlista szerint kell kitölteni. Az oszlop kitöltése kötelező, az első alkalommal megadott adat nem módosítható. Az oszlopban jelentendő adat terjedelme legfeljebb 3 karakter.

ba) Az adós HITREG LAKEV\_AN\_AZON[[2]](#footnote-3) azonosítója. Az azonosító csak egy állami kamattámogatással érintett és egy állami kamattámogatással nem érintett NHP ZOP keretében nyújtott hitelnél szerepelhet (ide nem értve az átvállalt vagy portfólióátruházás keretében átvett ügyleteket). Az oszlop kitöltése kötelező, az első alkalommal megadott adat nem módosítható. Az oszlopban jelentendő adat terjedelme legfeljebb 128 karakter.

bb) Az adóstárs1 HITREG LAKEV\_AN\_AZON2 azonosítója. Az azonosító csak egy állami kamattámogatással érintett és egy állami kamattámogatással nem érintett NHP ZOP keretében nyújtott hitelnél szerepelhet (ide nem értve az átvállalt vagy portfólióátruházás keretében átvett ügyleteket). Az oszlop kitöltése abban az esetben kötelező, ha a lakáshitelben egy adóstárs is bevonásra kerül. Az első alkalommal megadott adat nem módosítható. Az oszlopban jelentendő adat terjedelme legfeljebb 128 karakter.

bc) Az adóstárs2 HITREG LAKEV\_AN\_AZON2 azonosítója. Az azonosító csak egy állami kamattámogatással érintett és egy állami kamattámogatással nem érintett NHP ZOP keretében nyújtott hitelnél szerepelhet (ide nem értve az átvállalt vagy portfólióátruházás keretében átvett ügyleteket). Az oszlop kitöltése abban az esetben kötelező, ha a lakáshitelben két adóstárs is bevonásra kerül. Az első alkalommal megadott adat nem módosítható. Az oszlopban jelentendő adat terjedelme legfeljebb 128 karakter.

bd) Az adóstárs3 HITREG LAKEV\_AN\_AZON2 azonosítója. Az azonosító csak egy állami kamattámogatással érintett és egy állami kamattámogatással nem érintett NHP ZOP keretében nyújtott hitelnél szerepelhet (ide nem értve az átvállalt vagy portfólióátruházás keretében átvett ügyleteket). Az oszlop kitöltése abban az esetben kötelező, ha a lakáshitelben három adóstárs is bevonásra kerül. Az első alkalommal megadott adat nem módosítható. Az oszlopban jelentendő adat terjedelme legfeljebb 128 karakter.

ca) A Lakáshitelre vonatkozó szerződésnek (a továbbiakban: Lakáshitel Szerződés) az adatszolgáltatónál alkalmazott egyedi szerződésazonosítója. Minden sorban külön szerződésazonosítónak kell szerepelnie. Az oszlop kitöltése kötelező, az első alkalommal megadott adat nem módosítható. Az oszlopban jelentendő adat terjedelme legfeljebb 64 karakter, szóköz nem alkalmazható.

cb) A Lakáshitel Szerződés HITREG INSTR\_AZON[[3]](#footnote-4) azonosítója. Minden sorban külön azonosítónak kell szerepelnie. Az oszlop kitöltése kötelező, az első alkalommal megadott adat nem módosítható. Az oszlopban jelentendő adat terjedelme legfeljebb 100 karakter, szóköz nem alkalmazható.

cc) A Lakáshitel állami kamattámogatással érintett Lakáshitel-e. A kódlista szerint kell kitölteni. Az oszlop kitöltése kötelező, az első alkalommal megadott adat nem módosítható. Az oszlopban jelentendő adat terjedelme 1 karakter.

cd) Állami kamattámogatással érintett Lakáshitel esetén, amennyiben ahhoz állami kamattámogatással nem érintett Lakáshitel is kapcsolódik, annak hitelszerződés azonosítója (egyéb esetekben a mezőt üresen kell hagyni). Az első alkalommal megadott adat nem módosítható. Az oszlopban jelentendő adat terjedelme legfeljebb 64 karakter.

ce) A Lakáshitel Szerződés aláírásának időpontja. Szerződésmódosítás esetén az eredeti szerződés aláírásának időpontját kell megadni. Az oszlop kitöltése kötelező. Az oszlopban jelentendő adat terjedelme 10 karakter.

Az NHP ZOP keretében megkötött Lakáshitel Szerződésekre vonatkozó adatszolgáltatásokban – ide nem értve az NHP-hitel kiváltás keretében kiváltott Lakáshiteleket – az oszlopban az alábbi időszakba eső dátumok tüntethetők fel.

|  |  |
| --- | --- |
| NHP ZOP | 2021. október 4. - |

cf) A Lakáshitel folyósítási időpontja. Amennyiben a folyósítás több részletben történik, az első részlet folyósításának időpontját kell megadni. A további részletek folyósításakor ez az oszlop nem módosítandó, csak a ck) oszlopban szereplő összeget kell megnövelni az újabb folyósított részlet összegével, az újabb folyósítást megelőző munkanapon. Az adott Lakáshitelre vonatkozó első adatszolgáltatás a folyósítás napjának ismeretében teljesítendő, legkésőbb a refinanszírozási hitel kívánt folyósítási napját megelőző munkanapon 15 óráig. Az NHP-hitel kiváltáshoz kapcsolódó Lakáshitel esetén a kiváltó hitel folyósításának dátumát kell megadni. Állományátruházás keretében átvett Lakáshitel esetén az eredeti folyósítási dátumot kell megadni. Az oszlop kitöltése kötelező. Az oszlopban jelentendő adat terjedelme 10 karakter.

A Lakáshitel Szerződésekre vonatkozó adatszolgáltatásokban – ide nem értve az NHP-hitel kiváltás keretében kiváltott Lakáshiteleket – az oszlopban megadott időpontnak a Lakáshitel Szerződés dátumát követő nap és a táblázatban feltüntetett dátum közötti időszakba kell esnie.

|  |  |
| --- | --- |
| NHP ZOP | szerződéskötés dátumát követő 3 évig |

Az oszlopnak a ce) oszlopban jelentett időpontnál korábbi időpontot kell tartalmaznia.

cg) A Lakáshitelre vonatkozó szerződésben meghatározott lejárati időpont, kivéve ha az későbbi, mint az MNB által az adott Lakáshitelhez kapcsolódóan folyósított refinanszírozási kölcsön lejáratának időpontja. Ebben az esetben az MNB által folyósított refinanszírozási kölcsön lejáratának időpontja. Az egyes hitelcélokhoz tartozó maximális futamidőt a Terméktájékoztató tartalmazza. Az oszlop kitöltése kötelező. Az oszlopban jelentendő adat terjedelme 10 karakter.

ch) Az MNB-vel kötött Keretszerződésben foglaltaknak megfelelően a Lakáshitelt folyósító hitelintézet által az Adós felé felszámított éves ügyleti kamat bázispontban kifejezve, állami kamattámogatással érintett Lakáshitel esetén a kamattámogatás mértékével növelt kamat értéke. A maximális mérték 250 bázispont. Az oszlop kitöltése kötelező, a korábbiakban megadott adat tekintetében beállt változást jelenteni kell. Az oszlopban jelentendő adat terjedelme legfeljebb 3 karakter.

ci) A Lakáshitel Szerződésben szereplő THM értéke bázispontban kifejezve. Az oszlop kitöltése kötelező, a korábbiakban megadott adat tekintetében beállt változást jelenteni kell. Az oszlopban jelentendő adat terjedelme legfeljebb 3 karakter.

cj) A hitel célja az NHP ZOP-hoz kapcsolódó Lakáshitel esetében épülő lakás/ház vásárlása, kész lakás/ház vásárlása vagy saját építés lehet. Az NHP-hitelkiváltáshoz kapcsolódó, valamint állományátruházás keretében átvett Lakáshitel esetén az eredeti hitel célját kell megadni. A kódlista szerint kell kitölteni. Az oszlop kitöltése kötelező. Az oszlopban jelentendő adat terjedelme legfeljebb 2 karakter.

ck) Részletekben történő folyósítás az NHP ZOP-ban épülő lakás/ház vásárlása és saját építés hitelcél esetén lehetséges. NHP-hitelkiváltás esetén nincs lehetőség részletekben történő folyósításra. A kódlista szerint kell kitölteni. Az oszlopban jelentendő adat terjedelme 1 karakter.

cl) A Lakáshitel Szerződésben meghatározott teljes hitelösszeg (tőkeösszeg). Részletekben történő folyósításnál is ezt az összeget kell megadni. Az oszlop kitöltése kötelező. A megadott adat kisebb értékre nem módosítható. Az oszlopban jelentendő adatnak egész számnak kell lennie forintban kifejezve. Az oszlopban jelentendő adat terjedelme legfeljebb 8 karakter.

cm) A Lakáshitel összegének folyósított részletekkel növelt, illetve tőketörlesztésekkel csökkentett értéke. Ha a folyósítás egy részletben történik, akkor az adott Lakáshitelre vonatkozó első adatszolgáltatáskor a cj) oszlopban szereplő összeget kell megadni. Több részletben történő folyósítás esetén [ci) oszlop értéke I] az első adatszolgáltatáskor az első folyósítás összegét kell megadni. Az első adatszolgáltatáskor [ha az aa) oszlop értéke I, A, vagy P] tehát akkor is ezeket az értékeket kell megadni, ha a lakáshitel folyósítására az adatszolgáltatás beküldésének napján még nem került sor. Ezen adatok beküldésének határideje – a 2. pontnak megfelelően – a kívánt (első) folyósítási napot megelőző munkanap 15 óra.

**Az oszlop értékének változását, vagyis az újabb részfolyósítás összegével növelt, illetve törlesztés összegével csökkentett aktuális állományt a változást megelőző munkanapon kell teljesítenie az adatszolgáltatónak, legkésőbb 15 óráig**. A hitelintézet ezen az adatszolgáltatási napon köteles az Adós aktuálisan fennálló hitelállományának megfelelően korrigálni a mező tartalmát a nyilvántartásában elérhető utolsó állományadata alapján. (Az egyes részletek folyósítása esetén csak akkor kerüljön sor az erről szóló adatszolgáltatás beküldésére a kívánt folyósítást megelőző munkanapon, ha az Adós számára a folyósítás feltételei már fennállnak vagy a következő munkanapon valószínűsíthetően fenn fognak állni, mivel a folyósítás napján már csak az MNB-től kérhető az oszlopban jelentett adat módosítása). Ha a várt törlesztés mégsem folyik be az adatszolgáltatóhoz, akkor sem állítható vissza az oszlop értéke. Amennyiben a törlesztésre a vártnál korábban kerül sor, az adatszolgáltató köteles haladéktalanul jelenteni az aktuális állomány csökkenését.

Amennyiben a lakáshitel újabb részletének folyósítása és törlesztése egy napra esik, akkor az azt megelőző munkanapon külön soron, azaz két külön Update beküldésével kell jelenteni a hitel aktuális állományának növekedését és csökkenését a következő módon. Az először jelentett összegnek csak az első pénzmozgás hatását kell tükröznie (vagy a részfolyósítással megnövelt vagy a törlesztéssel csökkentett összeget), a második sorban szereplő adatnak pedig már mindkét pénzmozgásét (azaz a részfolyósítás és a törlesztés után fennálló követelésállománynak kell lennie). Szintén külön Update beküldésével kell jelenteni az állományátruházás keretében átadni kívánt lakáshitel, illetve NHP-hitelkiváltás keretében kiváltásra kerülő lakáshitel esetén annak (rész)lehívását, résztörlesztését, majd ezt követően az átruházáshoz/kiváltáshoz kapcsolódó teljes visszafizetését, ha azok egyazon napon (az adatszolgáltatást követő munkanapon) esedékesek. Ha a lakáshitelre vonatkozó szerződés bármely okból megszűnik vagy megszüntetésre kerül, akkor az oszlopban „0” értéket feltüntetve kell a változásról teljesítendő adatszolgáltatást megküldeni a cq) oszlopnál megadott határidőben.

Az oszlopban szereplő érték a módosítás során a szerződéskötés dátumát követő 4 évig növekedhet. Az oszlopban jelentendő adatnak egész számnak kell lennie, forintban kifejezve. Az oszlop kitöltése kötelező. Az oszlopban jelentendő adat terjedelme legfeljebb 8 karakter.

cn) A Lakáshitel fedezetének jellegeként legfeljebb három típusú fedezetet lehet megadni. A kódlista szerint kell kitölteni. Több típusú fedezet esetében az egyes fedezetek kódját egymást követően, szóköz alkalmazása nélkül kell megadni. Az oszlop kitöltése kötelező, a korábbiakban megadott adat tekintetében beállt változást jelenteni kell. Az oszlopban jelentendő adat terjedelme legfeljebb 3 karakter.

co) A fedezeti értéket befolyásoló tényező. A Terméktájékoztató szerint fedezetként el nem fogadott ügyletek esetén a mezőt a kódlista szerint kell kitölteni. A megadott adat a későbbiekben nem módosítható. Az oszlopban jelentendő adat terjedelme 3 karakter.

cp) A legrégebben fennálló késedelem beálltának naptári nap szerinti időpontját kell megadni. A Lakáshitel Szerződésben előírt törlesztés napját követő nap, ha az összeg nem folyik be az adatszolgáltató által megadott bankszámlára. Az oszlopot üresen kell hagyni, ha nincs késedelem. Az adatszolgáltatást a késedelem beálltát követő 5. adatszolgáltatási napon kell teljesíteni. A korábbiakban megadott adat tekintetében beállt változást jelenteni kell. Amennyiben a Lakáshitel átstrukturálásra kerül, vagy a Lakáshitel nyújtója az Adósnak a Terméktájékoztató szerint – későbbi átstrukturálás szándékával – ideiglenes fizetési haladékot ad, akkor az oszlopot üresen kell hagyni. (Amennyiben mégsem kerül sor átstrukturálásra a Terméktájékoztató szerinti határidőn belül, akkor az eredeti törlesztési ütemezés szerinti késedelembe esés napját haladéktalanul fel kell tüntetni.) Az oszlopban jelentendő adat terjedelme 10 karakter.

cq) Az átstrukturálás tervezett, naptári nap szerinti időpontját kell megadni. Az oszlopot üresen kell hagyni, ha a hitelt nem strukturálják át. A korábbiakban megadott adat tekintetében beállt változást jelenteni kell. Az oszlopban jelentendő adat terjedelme 10 karakter.

cr) A Lakáshitel Szerződésben szereplő tőketörlesztési gyakoriság. A kódlista szerint kell kitölteni. Az oszlop kitöltése kötelező. Az oszlop értékében beállt változásról adatszolgáltatást kell teljesíteni. Az oszlopban jelentendő adat terjedelme 1 karakter.

cs) A Lakáshitellel kapcsolatos megjegyzésként egy legfeljebb 128 karakter hosszúságú szöveg írható be.

* Itt kell megadni a Lakáshitel Szerződés módosítása esetén az új Lakáshitel Szerződés-azonosítót, amennyiben a szerződés új azonosítót kap.
* Itt kell feltüntetni, amennyiben a beküldésre korábban hibásan beküldött adat javítása miatt kerül sor. Ebben az esetben az oszlopnak tartalmaznia kell a „JAV” szóelemet és a javított mező(k) kódját szóköz nélkül. (Példa: a korábban helytelenül jelentett cj) és ck) oszlopok javítását célzó beküldés esetén ebben a mezőben a „JAVcjck”-nak szerepelnie kell.)
* Ha a Lakáshitelt levelezett hitelintézet nyújtja, akkor az oszlopnak tartalmaznia kell az „LH” jelölést és a hitelintézet KSH-törzsszámát. (Példa: „LH12345678”)
* Amennyiben a Lakáshitel Adósa vagy valamely adóstársa elhalálozik és a lakáshitelből eredő tartozás örököse már rendelkezik az NHP ZOP keretében nyújtott Lakáshitellel, akkor itt kell feltüntetni az örökös HITREG LAKEV\_AN\_AZON azonosítóját.

A fent felsoroltak közül többféle megjegyzés szerepeltetése esetén első helyre a javítást, második helyre a levelezett hitelintézet kódját kell írni, ez(eke)t tetszőleges sorrendben követhetik további megjegyzések.

Az oszlop kitöltése a fentieken kívüli, egyéb esetekben nem kötelező. A korábbiakban megadott adat tekintetében beállt változást jelenteni kell.

da) A Lakáshitelből megvásárolt vagy felépített ingatlan irányítószáma. Az oszlop kitöltése kötelező, a jelentendő adatnak egész számnak kell lennie. Az oszlopban jelentendő adat terjedelme 4 karakter.

db) A Lakáshitelből megvásárolt vagy felépített ingatlan címe (településnév). Az oszlop kitöltése kötelező. Az oszlopban jelentendő adat terjedelme legfeljebb 128 karakter.

dc) A Lakáshitelből megvásárolt vagy felépített ingatlan típusa. A kódlista szerint kell kitölteni. Az oszlop kitöltése kötelező. Az oszlopban jelentendő adat terjedelme 1 karakter.

dd) A Lakáshitelből megvásárolt vagy felépített ingatlan energetikai besorolását kell megadni. Amennyiben a hitel célja kész lakás/ház vásárlása, a mező kitöltése az első beküldéstől kezdődően kötelező, épülő lakás/ház vásárlása vagy saját építés esetén pedig az ingatlan energetikai tanúsítványának elkészültét követően kötelezően töltendő. A kódlista szerint kell kitölteni. Az oszlopban jelentendő adat terjedelme legfeljebb 4 karakter.

de) A Lakáshitelből megvásárolt vagy felépített ingatlan primer energiaigényét kell megadni kWh/m2/év mértékegységben. Épülő lakás/ház vásárlása vagy saját építés esetén a mezőt a tervdokumentáció alapján kell kitölteni, majd az ingatlan energetikai tanúsítványának elkészülte után update adatszolgáltatással módosítani. Az oszlop kitöltése kötelező. Az oszlopban jelentendő adat terjedelme legfeljebb 3 karakter.

df) A Lakáshitelből megvásárolt vagy felépített ingatlan forgalmi értéke. Az oszlopban jelentendő adatnak egész számnak kell lennie, forintban kifejezve. Az oszlop kitöltése kötelező. Az oszlopban jelentendő adat terjedelme legfeljebb 9 karakter.

dg) A Lakáshitelből megvásárolt vagy felépített ingatlan hasznos alapterülete. Az oszlopban jelentendő adatnak egész számnak kell lennie, forintban kifejezve. Az oszlop kitöltése kötelező. Az oszlopban jelentendő adat terjedelme legfeljebb 9 karakter.

ea) Az NHP-hitelkiváltás keretében kiváltott, valamint állományátruházás keretében átvett hitel esetén a kiváltott hitel célja épülő lakás/ház vásárlása, kész lakás/ház vásárlása vagy saját építés lehet. Az oszlop kitöltése a 3. pontban foglaltak esetén kötelező. A kódlista szerint kell kitölteni. Az oszlopban jelentendő adat terjedelme legfeljebb 2 karakter.

eb) Az NHP-hitelkiváltás keretében kiváltott hitelt folyósító hitelintézet azonos a kiváltó hitelt nyújtó hitelintézettel oszlop kitöltése a 3. pontban foglaltak esetén kötelező. A kódlista szerint kell kitölteni. Az oszlopban jelentendő adat terjedelme 1 karakter.

ec) Az NHP-hitelkiváltás keretében kiváltott hitelt folyósító hitelintézet GIRO kódja. Az oszlop kitöltése a 3. pontban foglaltak esetén kötelező. Az oszlopban jelentendő adat terjedelme 3 karakter.

ed) Az NHP-hitelkiváltás keretében részben kiváltott hitel kiváltás időpontjában fennálló teljes állományát kell jelenteni. Ezt az oszlopot a 3. pontban foglaltak esetén akkor kell kitölteni, ha a részben kiváltott hitel kiváltás időpontjában fennálló teljes állománya nagyobb, mint a cj) oszlopban megadott hitelösszeg. Az oszlopban jelentendő adatnak egész számnak kell lennie, forintban kifejezve. Az oszlopban jelentendő adat terjedelme legfeljebb 8 karakter.

ee) Az NHP-hitelkiváltás keretében kiváltott hitel folyósítási időpontját kell megadni. Az oszlopban megadott időpont az NHP ZOP-ban nyújtott lakáshitel esetén nem lehet korábbi, mint 2021. október 5. Az oszlop kitöltése a 3. pontban foglaltak esetén kötelező. Az oszlopban jelentendő adat terjedelme 10 karakter.

ef) Az NHP-hitelkiváltás keretében kiváltott hitelre vonatkozó szerződésnek a kiváltott hitelt folyósító hitelintézetnél alkalmazott egyedi szerződésazonosítóját kell ebben az oszlopban megadni. Az oszlop kitöltése a 3. pontban foglaltak esetén kötelező. Az oszlopban jelentendő adat terjedelme legfeljebb 64 karakter.

eg) Az NHP-hitelkiváltás keretében kiváltott hitel eredeti összege. Az oszlop kitöltése a 3. pontban foglaltak esetén kötelező. Az oszlopban jelentendő adat terjedelme legfeljebb 8 karakter.

eh) Az NHP-hitelkiváltás keretében kiváltott hitel esetében a legrégebben fennálló késedelem beálltának naptári nap szerinti időpontját kell megadni. Az oszlop kitöltése a 3. pontban foglaltak esetén kötelező. Ha a kiváltott hitel nem esett késedelembe, akkor az oszlopot üresen kell hagyni. Az oszlopban jelentendő adat terjedelme 10 karakter.

ei) Az NHP-hitelkiváltás keretében kiváltott hitel lejáratának napját kell megadni. Az oszlop kitöltése a 3. pontban foglaltak esetén kötelező. Az oszlopban jelentendő adat terjedelme 10 karakter.

ej) Az NHP-hitelkiváltás keretében kiváltott hitel éves ügyleti kamatának mértékét kell megadni bázispontban kifejezve. A maximális mérték 250 bázispont. Az oszlop kitöltése a 3. pontban foglaltak esetén kötelező. Az oszlopban jelentendő adat terjedelme legfeljebb 3 karakter.

ek) Az NHP-hitelkiváltás keretében kiváltott hitel THM-ének értékét kell megadni bázispontban kifejezve. Az oszlop kitöltése a 3. pontban foglaltak esetén kötelező. Az oszlopban jelentendő adat terjedelme legfeljebb 3 karakter.

el) Az NHP-hitelkiváltás keretében kiváltott hitel tőketörlesztésének évenkénti gyakoriságát kell megadni. A kódlista szerint kell kitölteni. Az oszlop kitöltése a 3. pontban foglaltak esetén kötelező. Az oszlopban jelentendő adat terjedelme 1 karakter.

em) Az NHP-hitelkiváltás keretében kiváltott hitel legutóbbi átstrukturálásának időpontját kell megadni. Az oszlop kitöltése a 3. pontban foglaltak esetén kötelező. Ha a kiváltott hitel nem került átstrukturálásra, akkor az oszlopot üresen kell hagyni. Az oszlopban jelentendő adat terjedelme 10 karakter.

**II. A tábla beküldendő adatstruktúrája, az egyes oszlopok kitöltésénél alkalmazható kódok  
1. Adatstruktúra**

| **Mező kódja** | **Mező típusa** | **Mező** | **Kötelező kitöltés** | **Mező hossza** | **Leírás, értékkészlet** | **Update megengedett** |
| --- | --- | --- | --- | --- | --- | --- |
|  |  | Sorszám | Igen | 6 | Folyamatos sorszám |  |
| aa |  | Adatszolgáltatás típusa | Igen | 1 | I: Insert  U: Update  A: NHP-hitelkiváltás  P: Állományátruházás |  |
| ab |  | Pillér | Igen | 3 | 1Z: NHP Zöld Otthon Program | Nem |
| Magánszemély adósra vonatkozó információk | | | | | | |
| ba |  | Az adós HITREG LAKEV\_AN\_AZON azonosítója | Igen | 128 |  | Nem[[4]](#footnote-5) |
| bb |  | Az adóstárs1 HITREG LAKEV\_AN\_AZON azonosítója | Nem | 128 |  | Nem4 |
| bc |  | Az adóstárs2 HITREG LAKEV\_AN\_AZON azonosítója | Nem | 128 |  | Nem4 |
| bd |  | Az adóstárs3 HITREG LAKEV\_AN\_AZON azonosítója | Nem | 128 |  | Nem4 |
| NHP Zöld Otthon Program keretében nyújtott hitelre vonatkozó információk | | | | | | |
| ca |  | A hitelszerződés azonosítója | Igen | 64 | A partner nyilvántartása szerint, szóközt nem tartalmazhat. | Nem |
| cb |  | A hitelszerződés HITREG INSTR\_AZON azonosítója | Igen | 100 | Szóközt nem tartalmazhat. | Nem |
| cc |  | Kamattámogatott hitel? | Igen | 1 | Logikai mező, I vagy N | Nem |
| cd |  | Kapcsolódó ZOP ügylet hitelszerződés azonosítója | Nem | 64 | Szóközt nem tartalmazhat. | Nem |
| ce |  | A hitelszerződés kelte | Igen | 10 | Dátum (ÉÉÉÉ.HH.NN) | Igen5 |
| cf |  | A folyósítás dátuma | Igen | 10 | Dátum (ÉÉÉÉ.HH.NN), részletfolyósítás esetén az első részlet folyósításának napja | Igen[[5]](#footnote-6) |
| cg |  | A hitel lejárata | Igen | 10 | Dátum (ÉÉÉÉ.HH.NN) | Igen |
| ch |  | Az éves ügyleti kamat mértéke | Igen | 3 | Bázispont | Igen |
| ci |  | THM | Igen | 3 | Bázispont | Igen |
| cj |  | A hitel célja | Igen | 2 | EV – épülő lakás/ház vásárlása  KV – kész lakás/ház vásárlása  SE – saját építés | Igen5 |
| ck |  | Részletekben történik-e a folyósítás? | Igen | 1 | Logikai mező, I vagy N | Igen |
| cl |  | Hitelszerződésben szereplő hitelösszeg | Igen | 8 | Számérték egész forintban | Nem[[6]](#footnote-7) |
| cm |  | A hitel fennálló (aktuális) állománya | Igen | 8 | Számérték egész forintban | Igen[[7]](#footnote-8) |
| cn |  | A hitel fedezetének jellege | Igen | 3 | Felsorolás szerinti betűkódok, max. három  A – hitelcél ingatlan  B – másik ingatlan  C – hitelbiztosítás  D – állami garancia  E – nincs fedezet | Igen |
| co |  | Fedezeti értéket befolyásoló tényező | Igen | 3 | A mező értéke csak 0 lehet. | Nem |
| cp |  | Legrégebben fennálló késedelem kezdete | Nem | 10 | Dátum (ÉÉÉÉ.HH.NN) | Igen |
| cq |  | Átstrukturálás dátuma | Nem | 10 | Dátum (ÉÉÉÉ.HH.NN) | Igen |
| cr |  | A tőketörlesztés gyakorisága | Igen | 1 | 1 – annuitásos  2 – annuitásos teljes lehívás után  3 – egyéb | Igen |
| cs |  | A hitellel kapcsolatos megjegyzés | Nem | 128 |  | Igen |
| Lakáshitel Szerződésből finanszírozott ingatlanra vonatkozó információk | | | | | | |
| da |  | Az ingatlan irányítószáma | Igen | 4 | Egész számérték | Igen |
| db |  | Az ingatlan címe (település) | Igen | 128 |  | Igen |
| dc |  | Az ingatlan típusa | Igen | 1 | 1 – ház  2 – telek és ház  3 – lakás  4 – ikerház, sorház  5 – egyéb | Igen |
| dd |  | Az ingatlan energetikai besorolása | Igen, ha a hitel célja KV | 4 | AA++  AA+  AA  BB | Igen |
| de |  | Az ingatlan energiaigénye | Igen | 3 | Egész számérték | Igen |
| df |  | Az ingatlan forgalmi értéke | Igen | 9 | Számérték egész forintban | Igen |
| dg |  | Az ingatlan hasznos alapterülete (m2) | Igen | 3 | Egész számérték | Igen |
| Kiváltott hitelre vonatkozó információk | | | | | | |
| ea |  | A kiváltott hitel célja | Igen NHP-hitelkiváltás/ állományátruházás esetén | 2 | EV – épülő lakás/ház vásárlása  KV – kész lakás/ház vásárlása  SE – saját építés | Igen5 |
| eb |  | A kiváltott hitelt folyósító hitelintézet azonos a kiváltó hitelt nyújtó hitelintézettel? | Igen NHP-hitelkiváltás/ állományátruházás esetén | 1 | N | Igen5 |
| ec |  | A kiváltott hitelt folyósító hitelintézet GIRO kódja | Igen NHP-hitelkiváltás/ állományátruházás esetén | 3 |  | Igen5 |
| ed |  | Részkiváltás esetén a kiváltott hitel kiváltáskori összege | Nem | 8 | Számérték egész forintban | Igen5 |
| ee |  | A kiváltott hitel folyósítási dátuma | Igen NHP-hitelkiváltás/ állományátruházás esetén | 10 | Dátum (ÉÉÉÉ.HH.NN) | Igen5 |
| ef |  | A kiváltott hitel azonosítója | Igen NHP-hitelkiváltás/ állományátruházás esetén | 64 |  | Igen5 |
| eg |  | A kiváltott hitel eredeti összege | Igen NHP-hitelkiváltás/ állományátruházás esetén | 8 | Számérték egész forintban | Igen5 |
| eh |  | A kiváltott hitel legrégebben fennálló késedelmének kezdete | Nem | 10 | Dátum (ÉÉÉÉ.HH.NN), üres, ha nincs késedelem | Igen5 |
| ei |  | A kiváltott hitel lejárati dátuma | Igen NHP-hitelkiváltás/ állományátruházás esetén | 10 | Dátum (ÉÉÉÉ.HH.NN) | Igen5 |
| ej |  | A kiváltott hitel éves ügyleti kamatának mértéke | Igen NHP-hitelkiváltás/ állományátruházás esetén | 3 | Bázispont | Igen5 |
| ek |  | A kiváltott hitel THM-e | Igen NHP-hitelkiváltás/ állományátruházás esetén | 3 | Bázispont | Igen5 |
| el |  | A kiváltott hitel tőketörlesztési gyakorisága | Igen NHP-hitelkiváltás/ állományátruházás esetén | 1 | 1 – annuitásos  2 – annuitásos teljes lehívás után  3 – egyéb | Igen5 |
| em |  | A kiváltott hitel legutóbbi átstrukturálási dátuma | Nem | 10 | Dátum (ÉÉÉÉ.HH.NN), üres, ha nem átstrukturált | Igen5 |

**2. Kódlista**

| **Oszlop** | | **Alkalmazható kódok** | |
| --- | --- | --- | --- |
| **kód** | **neve** | **értéke** | **tartalmaz** |
| aa | Adatszolgáltatás típusa | I | az MNB-nek refinanszírozás kérése céljából újonnan benyújtott Lakáshitel esetén |
| U | az MNB-nek korábban benyújtott Lakáshitelben történt változás jelentése esetén |
| A | az NHP ZOP keretében nyújtott Lakáshitel kiváltását szolgáló Lakáshitel (NHP-hitelkiváltás) első alkalommal történő jelentése esetén |
| P | az NHP ZOP keretében nyújtott Lakáshitel állományátruházás keretében történő átvételéről első alkalommal teljesített adatszolgáltatás esetén |
| ab | Pillér | 1Z | NHP Zöld Otthon Programhoz kapcsolódó Lakáshitel |
| cc | Kamattámogatott hitel? | I | állami kamattámogatással érintett hitel |
| N | állami kamattámogatással nem érintett hitel |
| cj | A hitel célja | EV | épülő lakás/ház vásárlása |
| KV | kész lakás/ház vásárlása |
| SE | saját építés |
| ck | Részletekben történik-e a folyósítás? | I | a folyósítás részletekben történik |
| N | a folyósítás egy összegben történik |
| cn | A hitel fedezetének jellege | A | hitelcél ingatlan |
| B | másik ingatlan |
| C | hitelbiztosítás |
| D | állami garancia |
| E | nincs fedezet |
| co | Fedezeti értéket befolyásoló tényező | 0 | a hitelintézet által fedezetbe nem adott követelés |
| cr | A tőketörlesztés gyakorisága | 1 | annuitásos |
| 2 | annuitásos teljes lehívás után |
| 3 | egyéb |
| dc | Az ingatlan típusa | 1 | ház |
| 2 | telek és ház |
| 3 | lakás |
| 4 | ikerház, sorház |
| 5 | egyéb |
| dd | Az ingatlan energetikai besorolása | AA++ | a hitelcél ingatlan energetikai besorolása AA++ |
| AA+ | a hitelcél ingatlan energetikai besorolása AA+ |
| AA | a hitelcél ingatlan energetikai besorolása AA |
| BB | a hitelcél ingatlan energetikai besorolása BB |
| ea | A kiváltott hitel célja | EV | épülő lakás/ház vásárlása |
| KV | kész lakás/ház vásárlása |
| SE | saját építés |
| eb | A kiváltott hitelt folyósító hitelintézet azonos a kiváltó hitelt nyújtó hitelintézettel? | N | a kiváltó Lakáshitelt folyósító hitelintézet nem azonos a kiváltott hitelt nyújtó hitelintézettel |
| el | A kiváltott hitel tőketörlesztési gyakorisága | 1 | annuitásos |
| 2 | annuitásos teljes lehívás után |
| 3 | egyéb |

**III. Az adatok beküldésének és az MNB válaszüzenete visszaküldésének csatornája és formátuma**

**1. Az adatok beküldésének csatornája és formátuma:**

A file-ok továbbítására a GiroHáló GiroFile „szamvez” csatornája szolgál. A GIROHáló GIROFile szolgáltatás részletes leírása a <https://www.giro.hu/> oldalon található meg. További információért kérjük, forduljon saját intézménye GIRO kapcsolattartójához. Minden file-t csv formátumban, elektronikus aláírással ellátva (GiroLock) kell kiküldeni és fogadni is.

*Az MNB-be beküldendő fájlok neve:*

Az 1Z pillér keretében nyújtott lakáshitelek adatait tartalmazó fájlok esetén:

GGG\_NHP\_ZOP\_ÉÉÉÉHHNN\_SS.csv

ahol GGG a hitelintézet GIRO kódja

ÉÉÉÉ év 4 karakteren

HH hónap 2 karakteren

NN nap 2 karakteren

SS Napon belüli sorszám, napon belül nem lehet azonos

Például: 102\_NHP\_ZOP\_20211020\_01.csv, 102\_NHP\_ZOP\_20211020\_02.csv

A csv file elválasztó karaktere pontosvessző („;”), a mezők kitöltött értéke nem tartalmazhat pontosvessző („;”) karaktert.

ASCII code page: ISO-8859-2 ((Latin-2, East Europe)

**2. Az MNB válaszüzenetek csatornája és formátuma, tartalma:**

*Válasz file-ok neve (MNB-től kapott):*

Az 1Z pillér keretében nyújtott lakáshitelek adatait tartalmazó fájlok esetén:

ANS\_GGG\_NHP\_ZOP\_ÉÉÉÉHHNN\_SS.csv

ahol a beérkező file neve van kiegészítve az ANS\_ előtaggal;

GGG a hitelintézet GIRO kódja

ÉÉÉÉ év 4 karakteren

HH hónap 2 karakteren

NN nap 2 karakteren

SS Napon belüli sorszám, napon belül nem lehet azonos

Például: ANS\_102\_NHP\_ZOP\_20211020\_01.csv, ANS\_102\_NHP\_ZOP\_20211020\_02.csv

A válasz file tartalmaz minden beérkezett rekordot, az ellenőrzési szempontoknak megfelelő, hibátlan sorokra és a hibás adatokat tartalmazó sorokra is visszajelzést ad. Hiba esetén a sorban lévő minden hibát megjelenít, az alábbi válaszüzenetek szerint.

Az MNB a kapott adatszolgáltatások befogadásának eredményéről az alábbiak szerint válasz üzenetet küld.

Sikeres feldolgozás esetén érkező üzenet:

* A + <sorszám> + sor feldolgozása sikeres <szerződésszám>

Sikertelen feldolgozás esetén az alábbi hibaüzenetek érkezhetnek:

Az összes kötelező mezőre megvizsgálja a rendszer, hogy a mező kitöltésre került. Ha nem került kitöltésre, akkor alábbi hibaüzenet érkezik:

* Üres +<mezőnév>+ mező.
* Üres +<mezőnév>+ mező, kiváltott hitelnél kötelező.

Az adott formátummal vagy értékkészlettel rendelkező mező esetén megvizsgálja a rendszer a formátumot és összehasonlítást végez a megadott értékkészlettel. A megadott formátumtól eltérő mező esetén vagy a rögzített értékkészlettől eltérő mezők esetén az alábbi hibaüzenet érkezik:

* Hibás +<mezőnév>+ mező.

Dátum típusú mezők esetén ellenőrzi a rendszer a megadott formátumot. Nem megfelelő dátum formátum esetén az alábbi hibaüzenet érkezik:

* Hibás +<mezőnév>+ mező, nem YYYY.MM.DD formátumú.
* Hibás +<mezőnév>+ mező, nem dátum.

Numerikus értéket tartalmazó mező esetén a rendszer vizsgálja a kapott értéket és összehasonlításokat végez a megadott validálási szabályok szerint. A szabályoktól eltérő mező érték esetén az alábbi hibaüzeneteket küldheti a rendszer:

* Hibás +<mezőnév>+ mező, nem szám.
* Hibás +<mezőnév>+ mező, 0, vagy negatív.
* Hibás +<mezőnév>+ mező, nagyobb, mint X.
* Hibás +<mezőnév>+ mező, kisebb, mint X.
* Hibás +<mezőnév>+mező, ha nem üres, akkor csak szám lehet.

Hitelekkel kapcsolatos üzenetek:

Abban az esetben, ha a lakáshitel inaktív állapotba kerül, akkor további update nem érkezhet rá. Ilyenkor a benyújtott adatszolgáltatásra az alábbi hibaüzenet érkezik:

Inaktív hitelre érkezett adat.

A rendszer vizsgálja a validálási szabályok szerint a dátumok közötti összefüggéseket és a dátumokra, napon belüli időkorlátokra vonatkozó szabályokat. Ha a mező értéke nem felel meg a szabályoknak, akkor az alábbi hibaüzenetek érkezhetnek:

* A hitelszerződés kelte nem lehet később, mint a folyósítás dátuma.
* A hitel lejárata nem lehet korábbi, mint a folyósítás dátuma.
* A pillér még nem indult el.
* A pillér már lejárt.
* A pillér már nem fogad új hiteleket.
* A pillér nincs megnyitva file-ok fogadására.
* A folyósítás dátuma nem lehet korábbi, mint 2021. október 5.

A rendszer vizsgálja a hitelek értéke és a fennálló aktuális állomány közötti összefüggéseket. Eltérés esetén az alábbi hibaüzenetek érkezhetnek:

* A hitelszerződésben szereplő hitelösszeg értéke nem lehet kisebb mint a hitel fennálló (aktuális) állománya.

Az egyes mezők ellenőrzésével kapcsolatos, fentiektől eltérő üzenetek:

A rendszer vizsgálja a „A Lakáshitel Szerződés azonosítója” mezőt, hogy INSERT típusú adatszolgáltatás ne érkezhessen már létező szerződés azonosítóra és UPDATE típusú adatszolgáltatás ne érkezhessen, korábban INSERT-ként még nem beküldött szerződés számra. Eltérés esetén az alábbi hibaüzenet érkezhet:

* Hibás +<mezőnév>+ mező, INSERT típusú rekord, de a szerződés már létezik.
* Hibás +<mezőnév>+ mező, UPDATE típusú rekord, de a szerződés nem létezik.

A rendszer vizsgálja a „A kiváltott hitelt folyósító hitelintézet GIRO kódja” mezőt. Ha a mező értéke nem megfelelő GIRO kódot tartalmaz, akkor az alábbi hibaüzenet érkezik:

* Hibás +<mezőnév>+ mező, ismeretlen GIRO kód.

**3. Az MNB által a GIRO csatornán keresztül küldött további üzenetek:**

*1. Konfirmációs file* (MNB-től kapott)*:*

Az MNB-vel kötött NHP ZOP Keretszerződés részét képező Terméktájékoztatóban (a továbbiakban: Terméktájékoztató) meghatározottak szerinti, az üzletkötés révén létrejövő ügyletről kapott visszaigazolás.

A visszaigazolásról szóló file neve:

*GGG\_NHP\_CONFO\_XXXX.DOC*

*ahol GGG* a hitelintézet GIRO kódja

*XXXX* egy egyedi MNB azonosító

A konfirmációs file tartalmát a Terméktájékoztató tartalmazza mellékletként.

*2. Tájékoztatás hitelkeretről:*

Az NHP ZOP keretében nyújtott lakáshitelek vonatkozásában a Terméktájékoztatóban foglaltak szerinti, a hitelintézetek részére nap végén készülő tájékoztató üzenet, amely tartalmazza a másnapi üzletkötéshez kapcsolódó lehívható kereteket.

A lehívható keretekről szóló file neve:

*GGG\_NHP\_KERET\_TAJ\_ÉÉÉÉHHNN.PDF*

*ahol GGG* a hitelintézet GIRO kódja

*ÉÉÉÉHHNN* az az értéknap, amire a kerettájékoztató vonatkozik (t-1 napon készülő tájékoztató esetén t nap).

A Tájékoztató levelet a Terméktájékoztató tartalmazza mellékletként.

**IV. Befogadásra vonatkozó ellenőrzési szabályok**

1. Az értékkészlettel rendelkező mezők csak a II.2. pont szerint kódlistában megjelölt értékeket vehetik fel, erre a befogadás során formai ellenőrzést végzünk.
2. A dátum mezőket mindig a megadott módon szükséges kitölteni: ÉÉÉÉ.HH.NN.
3. Az adatszolgáltatást munkanapokon VIBER nyitást követően (8.00) 15.00-ig lehet megküldeni az MNB részére. A 8.00 előtt érkező állományokat visszautasítjuk és azt 8.00 és 15.00 között lehet ismételten megküldeni.
4. A 15 óra után érkező állományokat az MNB visszautasítja, azokat az adatszolgáltatónak a következő munkanapon újra be kell küldeni.
5. Az MNB-vel kötött vonatkozó Keretszerződésnek megfelelően az NHP ZOP-hoz kapcsolódóan 2021. október 4-ével kezdődő időszakban megkötött Lakáshitel Szerződések kerülhetnek beküldésre.
6. Amennyiben a Lakáshitel állami kamattámogatással érintett és kapcsolódik hozzá ZOP-os, állami kamattámogatással nem érintett Lakáshitel is, úgy az első alkalommal történő adatszolgáltatás során beküldött fájlban az állami kamattámogatással nem érintett Lakáshitelről szóló rekordnak meg kell előznie az állami kamattámogatással érintett Lakáshitel rekordját (utóbbi befogadásának feltétele a cd] mezőben megadott szerződésazonosító megléte az adatszolgáltatásban).
7. „A Lakáshitel Szerződés kelte” (cc) mezőben szereplő dátum NHP-hitelkiváltáshoz kapcsolódó Lakáshitel esetén nem lehet korábbi, mint a kiváltott Lakáshitel szerződéskötési dátuma. Állományátruházás keretében átvett Lakáshitel esetén a mező értékének meg kell egyeznie a hitelt eredetileg nyújtó hitelintézet által jelentett szerződéskötési dátummal.
8. „A folyósítás dátuma” (cd) mező kitöltésekor figyelemmel kell lenni arra, hogy ez az időpont „A Lakáshitel Szerződés kelte” (cc) mezőben jelentett időpontot követő legyen, de a szerződéskötés dátumát követő 3 év lehet. „A folyósítás dátuma” (cd) oszlop minden Lakáshitel esetén „A hitel lejárata” (ce) mezőben jelentett időpontnál korábbi időpontot kell, hogy tartalmazzon. Amennyiben a folyósítás több részletben történik, az első részlet folyósításának időpontját kell megadni. NHP-hitelkiváltáshoz kapcsolódó Lakáshitel esetén a kiváltó hitel folyósításának dátumát kell megadni. Állományátruházás keretében átvett Lakáshitel esetén a hitelt eredetileg nyújtó hitelintézet által jelentett folyósítási dátumot kell megadni. Az NHP ZOPkeretében nyújtott Lakáshitel esetében a futamidő nem haladhatja meg a 25 évet. Az NHP-t kiváltó Lakáshitel Szerződés futamideje a kiváltásra kerülő (eredeti) Lakáshitel Szerződéshez kapcsolódó refinanszírozási kölcsön első folyósításától számított legfeljebb 25 év lehet. Állományátruházás keretében átvett Lakáshitel esetén a mező értékének meg kell egyeznie a hitelt eredetileg nyújtó hitelintézet által jelentett dátummal.
9. „A hitel célja” (ch) mező az NHP ZOP-ban épülő lakás/ház vásárlása, kész lakás/ház vásárlása vagy saját építés lehet.
10. NHP-hitelkiváltáshoz kapcsolódó, valamint állományátruházás keretében átvett Lakáshitel esetén az eredeti Lakáshitel célját kell megadni. A „Részletekben történik-e a folyósítás” (ci) mező értéke csak az épülő lakás/ház vásárlása és saját építés esetén lehet „I”.
11. NHP-hitelkiváltáshoz kapcsolódó lakáshitel esetén a „Lakáshitel Szerződésben szereplő hitelösszeg” (cj) mező értéke nem lehet magasabb, mint a kiváltott hitelt nyújtó hitelintézet által a kiváltott hitel törlesztését megelőzően jelentett utolsó fennálló állomány. Állományátruházás keretében átvett lakáshitel esetén a (cj) mező értékének meg kell egyeznie a hitelt eredetileg nyújtó hitelintézet által jelentett szerződéses összeggel.
12. Az NHP ZOP-ban a Lakáshitel szerződéskötési dátumát követő 4 éven túl nem érkezhetnek olyan update-ek, ahol „A hitel fennálló (aktuális) állománya” (ck mező) összeg magasabb az előző jelentéshez képest. NHP-hitelkiváltáshoz kapcsolódó Lakáshitel első alkalommal történő jelentése esetén [amennyiben az (aa) mező értéke A] a mező értékének meg kell egyeznie a „Lakáshitel Szerződésben szereplő hitelösszeg” (cj) mező értékével.
13. A hitel fedezetének jellegeként (cl mező) legfeljebb három típusú fedezetet lehet megadni. A mező maximum három karaktert tartalmazhat, elválasztás nélkül.
14. A „Fedezeti értéket befolyásoló tényező” (cm) mezőben csak 0 értéket lehet megadni.
15. Az NHP-hitelkiváltáshoz és állományátruházás keretében átvett lakáshitelhez kapcsolódó adatszolgáltatás esetén a „A kiváltott hitelt folyósító hitelintézet azonos a kiváltó hitelt nyújtó hitelintézettel?” (eb) és a „A kiváltott hitelt folyósító hitelintézet GIRO kódja” (ec) mező kitöltése minden esetben kötelező.
16. A „Részkiváltás esetén a kiváltott hitel kiváltáskori összege” (ed) mező értéke nagyobb, mint a „Lakáshitel Szerződésben szereplő hitelösszeg” (cj) mező értéke.
17. NHP-hitelkiváltáshoz kapcsolódó lakáshitel esetén a „Kiváltott hitel eredeti összege” (eg) mező értéke nem lehet kisebb, mint a Lakáshitel szerződéses összegének [(cj) mező] értéke. Állományátruházás esetén a mező értékének meg kell egyeznie a szerződéses összeggel (cj) mező.
18. A „Kiváltott hitel legrégebben fennálló késedelmének kezdete” (eh) nem lehet 120 napnál korábbi, mint „A folyósítás dátuma” (cd) mezőben jelentett időpont. Ha a kiváltott hitel nem esett késedelembe, akkor az oszlopot üresen kell hagyni.
19. A „Kiváltott hitel tőketörlesztési gyakorisága” (el) mező értéke csak a kódlista szerinti értéket veheti fel.

1. Szombati munkanapokon az adatszolgáltatás határideje a szokásos 15:00 helyett 12:00. A továbbiakban közölt, adatszolgáltatásra vonatkozó 15:00 határidők mindenhol ekként értendők. [↑](#footnote-ref-2)
2. A jegybanki információs rendszerhez a hitelügyletek egyes adataira vonatkozóan teljesítendő adatszolgáltatási kötelezettségről szóló 35/2018. (XI. 13.) MNB rendelet 1. melléklet 17. pontja szerinti „UGYFL Ügyfél – háztartás – lakosság, önálló vállalkozók” adatkör 2. sorszám alatti „Lakosság – önálló vállalkozó ügyfél anonim azonosító” attribútumaként jelentett adat. [↑](#footnote-ref-3)
3. A jegybanki információs rendszerhez a hitelügyletek egyes adataira vonatkozóan teljesítendő adatszolgáltatási kötelezettségről szóló 35/2018. (XI. 13.) MNB rendelet 1. melléklet 4. pontja szerinti „INSTR Instrumentum – nem speciális keretjellegű és nem keretjellegű” adatkör 2. sorszám alatti „Instrumentum (nem speciális keret és nem keret) szervezeti azonosító” attribútumaként jelentett adat. [↑](#footnote-ref-4)
4. Amennyiben korábbi helytelen beküldés, kiengedés, elhalálozás vagy a házastársi vagyonközösség megszűnése miatt szükségessé válik a mező tartalmának módosítása, az arra irányuló igényt az MNB-hez bejelentett hivatalos aláíró által aláírt levél elektronikus úton az NHPupdate@mnb.hu e-mail címre történő beküldésével kell jelezni. A módosítást az MNB végzi el, majd a végrehajtás tényét válasz e-mailben jelzi. [↑](#footnote-ref-5)
5. A mezőre kizárólag abban az esetben küldhető Update típusú adatszolgáltatás, ha a hitelintézet tudomására jut, hogy a korábbi beküldéskor helytelen kitöltésre került sor (ennek tényét a cs) oszlopban jelölni kell az I. 7. pontban ismertetett

   módon). [↑](#footnote-ref-6)
6. Az összeg korábbi helytelen kitöltés miatti csökkentésére vonatkozó igényt az MNB-hez bejelentett hivatalos aláíró által aláírt levél elektronikus úton az NHPupdate@mnb.hu e-mail címre történő beküldésével kell jelezni. A módosítást az MNB végzi el, majd a végrehajtás tényét válasz e-mailben jelzi. [↑](#footnote-ref-7)
7. Amennyiben a mező tartalmának módosítása korábbi helytelen beküldés miatt válik szükségessé, és az Update adatszolgáltatás formájában történő módosítás – az I. 7. pontban a ck) mező tartalmára vonatkozó szabályok következtében - nem lehetséges, akkor a mező tartalmának módosítására vonatkozó igényt az MNB-hez bejelentett hivatalos aláíró által aláírt levél elektronikus úton az NHPupdate@mnb.hu e-mail címre történő beküldésével kell jelezni. A módosítást az MNB végzi el, majd a végrehajtás tényét válasz e-mailben jelzi. [↑](#footnote-ref-8)